Publication: Magyar Közlöny
Issue: MK-1998-18 (Year: 1998, Number: 18)
Era: 1990-2004
Section: államtitok és a szolgálati titok védelmében az Alkotmánybíróság már a 25/1991. (V. 18.) AB határozatban foglalkozott, s az akkor hatályos IM utasítások több rendelkezését
Paragraph Index: 739

4. Teljesen egyértelmű, hogy ezek az „eszközök” és „elemek” magukban foglalják az iratok tartalmának megismeréséhez való jogot. Így van ez nemcsak az említett egyezmények gyakorlatában, hanem — mint a Be.-ben is — általában a büntetőeljárási kódexekben is. Az Alkotmánybíróság a hatékonyság és a védelemre való felkészülés biztosításának követelménye miatt már 1991-ben úgy ér- 1998/18. szám telmezte az iratbetekintést, hogy az a puszta megismerésen túl az irat „birtoklását” is magába kell, hogy foglalja. Az Abh. nyomán megszűnt az iratmegtekintés korlátozása. Az Abh. a védelem jogának egyes konkrét korlátozásait semmisítette meg a betekintési jog gyakorlása, a vádirat, illetve a „titkos ügy” tárgyalásán készített védői jegyzetek „birtoklása” tekintetében. Azok az elvek azonban, amelyek a védelemhez való jog értelmezéséből adódóan ezeket a korlátokat alkotmányellenessé tették, érvényesek a másolatkészítésnek a Rendeletben foglalt korlátozására is. A védelem hatékonysága nemcsak a vádirat, hanem minden, az ügyész és a bíróság rendelkezésére álló irat tekintetében, éppen a védelemre való felkészülés biztosítása érdekében megköveteli, hogy azokat — az alább kifejtett megkülönböztetések szerint — a terhelt és a védő ne csak a bíróságon, a hatóság által használt példányt használva, tanulmányozhassa, hanem azokról kizárólagos használatára szolgáló másolatot kapjon, és azt magával is vihesse.

Source: https://magyarkozlony.hu/hivatalos-lapok/f8032cd45e17fea4dca152f713b05f6e5f57a841/dokumentumok/17e451a250ce28ff0b2b799bf1eaba1d2909d1b0/letoltes